CELEX: 32021D0944
Language: el
Date: 2021-06-03 00:00:00
Title: Εκτελεστική απόφαση (ΕΕ) 2021/944 της Επιτροπής της 3ης Ιουνίου 2021 σχετικά με την παράταση των περιόδων συγκέντρωσης των δηλώσεων υποστήριξης για ορισμένες ευρωπαϊκές πρωτοβουλίες πολιτών σύμφωνα με τον κανονισμό (ΕΕ) 2020/1042 του Ευρωπαϊκού Κοινοβουλίου και του Συμβουλίου [κοινοποιηθείσα υπό τον αριθμό C(2021) 3879] (Το κείμενο στην αγγλική γλώσσα είναι το μόνο αυθεντικό)

14.6.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 210/45
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2021/944 ΤΗΣ ΕΠΙΤΡΟΠΗΣ
         της 3ης Ιουνίου 2021
         σχετικά με την παράταση των περιόδων συγκέντρωσης των δηλώσεων υποστήριξης για ορισμένες ευρωπαϊκές πρωτοβουλίες πολιτών σύμφωνα με τον κανονισμό (ΕΕ) 2020/1042 του Ευρωπαϊκού Κοινοβουλίου και του Συμβουλίου
         
            
               [κοινοποιηθείσα υπό τον αριθμό C(2021) 3879]
            
         
         (Το κείμενο στην αγγλική γλώσσα είναι το μόνο αυθεντικό)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2020/1042 του Ευρωπαϊκού Κοινοβουλίου και του Συμβουλίου, της 15ης Ιουλίου 2020, για τη θέσπιση προσωρινών μέτρων όσον αφορά τις προθεσμίες των σταδίων συγκέντρωσης, επαλήθευσης και εξέτασης που προβλέπονται στον κανονισμό (ΕΕ) 2019/788 σχετικά με την Ευρωπαϊκή Πρωτοβουλία Πολιτών, λόγω της επιδημικής έκρηξης της COVID-19 (1), και ιδίως το άρθρο 2 παράγραφος 2,
         Κατόπιν διαβούλευσης με την επιτροπή για την Ευρωπαϊκή Πρωτοβουλία Πολιτών που προβλέπεται στο άρθρο 22 του κανονισμού (ΕΕ) 2019/788 του Ευρωπαϊκού Κοινοβουλίου και του Συμβουλίου (2),
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΕ) 2020/1042 θεσπίζει προσωρινά μέτρα όσον αφορά την Ευρωπαϊκή Πρωτοβουλία Πολιτών για την αντιμετώπιση των προκλήσεων που αντιμετώπισαν οι διοργανωτές πρωτοβουλιών πολιτών, οι εθνικές διοικήσεις και τα θεσμικά όργανα της Ένωσης, αφότου ο Παγκόσμιος Οργανισμός Υγείας ανακοίνωσε, τον Μάρτιο του 2020, ότι η έξαρση της νόσου COVID-19 εξελίχθηκε σε παγκόσμια πανδημία. Κατά τους μήνες που ακολούθησαν την εν λόγω ανακοίνωση, τα κράτη μέλη εξέδωσαν περιοριστικά μέτρα για την καταπολέμηση της κρίσης στον τομέα της δημόσιας υγείας. Κατά συνέπεια, ο δημόσιος βίος παρέλυσε στο σύνολο σχεδόν των κρατών μελών. Ως εκ τούτου, ο κανονισμός (ΕΕ) 2020/1042 παρέτεινε ορισμένες προθεσμίες που προβλέπονται στον κανονισμό (ΕΕ) 2019/788.
                  
               
                     (2)
                  
                  
                     Ο κανονισμός (ΕΕ) 2020/1042 εξουσιοδοτεί την Επιτροπή να παρατείνει περαιτέρω τις περιόδους συγκέντρωσης κατά τρεις μήνες σε ορισμένες περιπτώσεις. Οι προϋποθέσεις για οποιαδήποτε περαιτέρω παράταση είναι παρόμοιες με εκείνες που οδήγησαν στην αρχική παράταση μετά την έξαρση της COVID-19 τον Μάρτιο του 2020, δηλαδή ότι τουλάχιστον το ένα τέταρτο των κρατών μελών ή αριθμός κρατών μελών που αντιπροσωπεύει ποσοστό άνω του 35 % του πληθυσμού της Ένωσης εφαρμόζουν μέτρα στο πλαίσιο της αντιμετώπισης της πανδημίας COVID-19 που περιορίζουν σε σημαντικό βαθμό την ικανότητα των διοργανωτών να συγκεντρώνουν δηλώσεις υποστήριξης σε έντυπη μορφή και να ενημερώνουν το κοινό σχετικά με τις εν εξελίξει πρωτοβουλίες τους.
                  
               
                     (3)
                  
                  
                     Από την έκδοση του κανονισμού (ΕΕ) 2020/1042 τον Ιούλιο του 2020, η Επιτροπή παρακολουθεί εκ του σύνεγγυς την κατάσταση στα κράτη μέλη.
                  
               
                     (4)
                  
                  
                     Στις 17 Δεκεμβρίου 2020 (3), και εκ νέου στις 19 Φεβρουαρίου 2021 (4), η Επιτροπή χορήγησε περαιτέρω τρίμηνες παρατάσεις σε πρωτοβουλίες που βρίσκονταν σε διαδικασία συγκέντρωσης δηλώσεων υποστήριξης, μετά την αξιολόγησή της ότι πληρούνταν οι προϋποθέσεις για τη χορήγηση της εν λόγω παράτασης βάσει του κανονισμού (ΕΕ) 2020/1042. Χορηγήθηκαν αναλογικές παρατάσεις σε πρωτοβουλίες που ξεκίνησαν την περίοδο συγκέντρωσής τους κατά τη διάρκεια των περιόδων παράτασης.
                  
               
                     (5)
                  
                  
                     Από την 1η Φεβρουαρίου 2021, η κατάσταση λόγω της πανδημίας που προκλήθηκε από τη νόσο COVID-19 σε αρκετά κράτη μέλη δεν έχει αλλάξει σημαντικά. Έως το τέλος Απριλίου 2021, σημαντικός αριθμός κρατών μελών εξακολουθούσε να εφαρμόζει μέτρα για τον περιορισμό της ελεύθερης κυκλοφορίας των πολιτών εντός της επικράτειάς τους, προκειμένου να σταματήσει ή να επιβραδυνθεί η μετάδοση της νόσου COVID-19. 7 Κράτη μέλη ανέφεραν ότι την 19η Απριλίου εφάρμοζαν σε εθνικό επίπεδο περιοριστικά μέτρα τα οποία απαγόρευαν ή περιόριζαν σημαντικά την ελευθερία των πολιτών να κυκλοφορούν ελεύθερα εντός της επικράτειάς τους, ενώ 12 κράτη μέλη ανέφεραν ότι εφάρμοζαν περιοριστικά μέτρα σε τοπικό επίπεδο. Τα εν λόγω περιοριστικά μέτρα έχουν συνδυαστεί με πρόσθετα μέτρα με παρόμοια περιοριστικά αποτελέσματα στον δημόσιο βίο στην επικράτειά τους ή τουλάχιστον σε σημαντικά τμήματά της, συμπεριλαμβανομένων των περιορισμών στη δυνατότητα πρόσβασης σε δημόσιους χώρους, της διακοπής λειτουργίας ή της εφαρμογής περιορισμένου ωραρίου για καταστήματα, εστιατόρια και μπαρ, των αυστηρών περιορισμών χωρητικότητας στις δημόσιες και ιδιωτικές συναθροίσεις και συναντήσεις, καθώς και της επιβολής απαγόρευσης της κυκλοφορίας. Ο συνδυασμός των εν λόγω μέτρων επηρεάζει σημαντικά την ικανότητα των διοργανωτών να συγκεντρώνουν δηλώσεις υποστήριξης σε έντυπη μορφή και να ενημερώνουν το κοινό σχετικά με τις εν εξελίξει πρωτοβουλίες τους. Με βάση τις διαθέσιμες επί του παρόντος πληροφορίες, τα εν λόγω μέτρα, ή μέτρα με παρόμοιο αποτέλεσμα, είναι πιθανό να εξακολουθήσουν να ισχύουν για περίοδο τουλάχιστον τριών μηνών.
                  
               
                     (6)
                  
                  
                     Τα οικεία κράτη μέλη αντιπροσωπεύουν τουλάχιστον το ένα τέταρτο των κρατών μελών και άνω του 35 % του πληθυσμού της Ένωσης.
                  
               
                     (7)
                  
                  
                     Για τους λόγους αυτούς, μπορεί να συναχθεί το συμπέρασμα ότι πληρούνται οι προϋποθέσεις για τη χορήγηση παράτασης πέντε περιόδων συγκέντρωσης όσον αφορά πρωτοβουλίες των οποίων η περίοδος συγκέντρωσης βρισκόταν σε εξέλιξη την 1η Μαΐου 2021. Επομένως, οι εν λόγω περίοδοι συγκέντρωσης θα πρέπει να παραταθούν κατά τρεις μήνες.
                  
               
                     (8)
                  
                  
                     Στις 19 Φεβρουαρίου 2021, η Επιτροπή χορήγησε παράταση σε δεκατέσσερις πρωτοβουλίες. Για 9 πρωτοβουλίες δεν είναι δυνατόν να χορηγηθεί περαιτέρω παράταση, δεδομένου ότι έχουν ήδη επωφεληθεί από τη μέγιστη παράταση των 12 μηνών.
                  
               
                     (9)
                  
                  
                     Για πρωτοβουλίες των οποίων η περίοδος συγκέντρωσης άρχισε μεταξύ της 1ης Μαΐου 2021 και της ημερομηνίας έκδοσης της παρούσας απόφασης, η περίοδος συγκέντρωσης θα πρέπει να παραταθεί έως την 1η Αυγούστου 2022.
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            
               1.   Εάν η συγκέντρωση δηλώσεων υποστήριξης μιας Ευρωπαϊκής Πρωτοβουλίας Πολιτών (στο εξής: πρωτοβουλία) βρισκόταν σε εξέλιξη την 1η Μαΐου 2021, η μέγιστη περίοδος συγκέντρωσης παρατείνεται για διάστημα τριών μηνών για τη συγκεκριμένη πρωτοβουλία.
            
            
               2.   Εάν η συγκέντρωση των δηλώσεων υποστήριξης μιας πρωτοβουλίας άρχισε μεταξύ της 1ης Μαΐου 2021 και της ημερομηνίας έκδοσης της παρούσας απόφασης, η μέγιστη περίοδος συγκέντρωσης παρατείνεται έως την 1η Αυγούστου 2022 για τη συγκεκριμένη πρωτοβουλία.
            
         
         
            Άρθρο 2
            Οι νέες καταληκτικές ημερομηνίες των περιόδων συγκέντρωσης για τις ακόλουθες πρωτοβουλίες είναι οι εξής:
            
                        —
                     
                     
                        για την πρωτοβουλία με τίτλο «ΨΗΦΟΦΟΡΟΙ ΧΩΡΙΣ ΣΥΝΟΡΑ, πλήρη πολιτικά δικαιώματα για τους πολίτες της ΕΕ»: 11 Ιουνίου 2022,
                     
                  
                        —
                     
                     
                        για την πρωτοβουλία με τίτλο «Χορήγηση βασικού άνευ όρων εισοδήματος (UBI) σε όλη την ΕΕ»: 25 Ιουνίου 2022,
                     
                  
                        —
                     
                     
                        για την πρωτοβουλία με τίτλο «Ελευθερία στην ανταλλαγή περιεχομένου»: 1η Αυγούστου 2022,
                     
                  
                        —
                     
                     
                        για την πρωτοβουλία με τίτλο «Δικαίωμα στη θεραπεία»: 1η Αυγούστου 2022,
                     
                  
                        —
                     
                     
                        για την πρωτοβουλία με τίτλο «Πρωτοβουλία της κοινωνίας των πολιτών για την απαγόρευση των πρακτικών μαζικής βιομετρικής παρακολούθησης»: 1η Αυγούστου 2022,
                     
                  
                        —
                     
                     
                        για την πρωτοβουλία με τίτλο «Πράσινες στέγες»: 1η Αυγούστου 2022.
                     
                  
         
            Άρθρο 3
            Η παρούσα απόφαση απευθύνεται:
            
                        —
                     
                     
                        στην ομάδα διοργανωτών της πρωτοβουλίας με τίτλο «ΨΗΦΟΦΟΡΟΙ ΧΩΡΙΣ ΣΥΝΟΡΑ, πλήρη πολιτικά δικαιώματα για τους πολίτες της ΕΕ»,
                     
                  
                        —
                     
                     
                        στην ομάδα διοργανωτών της πρωτοβουλίας με τίτλο «Χορήγηση βασικού άνευ όρων εισοδήματος (UBI) σε όλη την ΕΕ»,
                     
                  
                        —
                     
                     
                        στην ομάδα διοργανωτών της πρωτοβουλίας με τίτλο «Ελευθερία στην ανταλλαγή περιεχομένου»,
                     
                  
                        —
                     
                     
                        στην ομάδα διοργανωτών της πρωτοβουλίας με τίτλο «Δικαίωμα στη θεραπεία»,
                     
                  
                        —
                     
                     
                        στην ομάδα διοργανωτών της πρωτοβουλίας με τίτλο «Πρωτοβουλία της κοινωνίας των πολιτών για την απαγόρευση των πρακτικών μαζικής βιομετρικής παρακολούθησης»·
                     
                  
                        —
                     
                     
                        στην ομάδα διοργανωτών της πρωτοβουλίας με τίτλο «Πράσινες στέγες».
                     
                  
         
            Βρυξέλλες, 3 Ιουνίου 2021.
            
               
                  Για την Επιτροπή
               
               Věra JOUROVÁ
               
                  Αντιπρόεδρος
               
            
         
         
            (1)  ΕΕ L 231 της 17.7.2020, σ. 7.
         
            (2)  Κανονισμός (ΕΕ) 2019/788 του Ευρωπαϊκού Κοινοβουλίου και του Συμβουλίου, της 17ης Απριλίου 2019, σχετικά με την Ευρωπαϊκή Πρωτοβουλία Πολιτών (ΕΕ L 130 της 17.5.2019, σ. 55).
         
            (3)  Εκτελεστική απόφαση (ΕΕ) 2020/2200 της Επιτροπής, της 17ης Δεκεμβρίου 2020, σχετικά με την παράταση των περιόδων συγκέντρωσης των δηλώσεων υποστήριξης για ορισμένες ευρωπαϊκές πρωτοβουλίες πολιτών σύμφωνα με τον κανονισμό (ΕΕ) 2020/1042 του Ευρωπαϊκού Κοινοβουλίου και του Συμβουλίου (ΕΕ L 434 της 23.12.2020, σ. 56).
         
            (4)  Εκτελεστική απόφαση (ΕΕ) 2021/360 της Επιτροπής, της 19ης Φεβρουαρίου 2021, σχετικά με την παράταση των περιόδων συγκέντρωσης των δηλώσεων υποστήριξης για ορισμένες ευρωπαϊκές πρωτοβουλίες πολιτών σύμφωνα με τον κανονισμό (ΕΕ) 2020/1042 του Ευρωπαϊκού Κοινοβουλίου και του Συμβουλίου (ΕΕ L 69 της 26.2.2021, σ. 9).